รองนายกรัฐมนตรีและรัฐมนตรีว่าการกระทรวงกลาโหม สั่งการเตรียมความพร้อมรับการจราจรก่อนเปิดเทอม
รองนายกรัฐมนตรีและรัฐมนตรีว่าการกระทรวงกลาโหม สั่งการเตรียมความพร้อมรับการจราจรก่อนเปิดเทอมพล.ท.คงชีพ ตันตระวาณิชย์ โฆษกกระทรวงกลาโหม เปิดเผยว่า พล.อ.ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม ได้สั่งการให้สำนักงานตำรวจแห่งชาติ รับผิดชอบหลักเตรียมความพร้อมรับการจราจรก่อนเปิดเทอม ทั้งใน กทม. และเมืองใหญ่ โดยให้ประสานทุกส่วนราชการ กำกับ ติดตามขับเคลื่อนแก้ปัญหาให้ต่อเนื่องและเป็นผลร่วมกันทั้งระบบ ด้านกายภาพและปรับปรุงสภาพถนน ด้านกวดขันวินัยและอำนวยความสะดวก ด้านการขนส่งสาธารณะ ด้านการบริหารจัดการและเทคโนโลยี รวมทั้งด้านการรณรงค์เสริมสร้างวินัยจราจรพล.อ.ประวิตร ย้ำขอให้กรุงเทพมหานคร โดยทุกเขต สำรวจและเร่งปรับผิวจราจรที่ชำรุด รวมทั้งประสานขอคืนผิวการจราจรบริเวณก่อสร้างให้ได้มากที่สุด เพื่อมิให้การจราจรในเส้นทางหลักเกิดการชะลอตัว และให้เร่งนำเทคโนโลยีมาบริหารจัดการควบคุมระบบไฟจราจร ควบคู่กับการแก้ปัญหาเฉพาะจุดของตำรวจ ขณะเดียวกันขอให้กระทรวงคมนาคม โดยกรมการขนส่งทางบก ประสานความพร้อมของระบบขนส่งสาธารณะ ให้มีความปลอดภัยและเพียงพอในห้วงเวลาเร่งด่วน และให้ความสำคัญเพ่งเล็งการปลอมแปลง หรือ การดัดแปลง ส่อเจตนาปกปิดป้ายทะเบียนรถ เพื่อหวังผลหลบหลีกการบังคับใช้กฎหมาย พร้อมขอให้สำนักงานตำรวจแห่งชาติ โดยให้ทุกสถานีตำรวจ ประสานจัดระเบียบร่วมกับโรงเรียนในพื้นที่ และให้เร่งติดตั้งกล้องวงจรปิดเพิ่มในจุดที่เป็นปัญหา เพื่อเสริมการทำงานของเจ้าหน้าที่ และเป็นการกวดขันวินัยจราจรร่วมกันในภาพรวม ทั้งนี้ ต้องไม่มีการเรียกรับประโยชน์โดยมิชอบอย่างเด็ดขาด